text: Intet resultat af eftersøgning på Fanø
  04 januar 2013 kl. 15.45
  Eftersøgningen efter den forsvundne Kirsten Friis Lund gav heller ikke fredag noget resultat eller nye spor. Ved mørkets frembrud er der droslet ned for eftersøgningen, oplyser Syd- og Sønderjyllands Politi.
  Eftersøgningen genoptages lørdag.
  Fredag undersøgte dykkere lystbådehavnen og havnefronten.
  Ved lavvande omkring middag blev kysten, strande og strandenge overfløjet af en helikopter. Samtidig var et stort antal hundepatruljer i aktion.
  Cirka 25 hjemmeværnsfolk samt folk fra Beredskabsstyrelsen og Fanøs lokale redningsberedskab undersøgte sommerhusområder, campingpladser og bunkers.
  2.500 borgere, der er tilknyttet Fanø Kommunens særlige SMS-tjeneste, er også inddraget i eftersøgningen. De er blevet bedt om at gennemgå deres haver, udhuse, garager og carporte.
  Kirsten Friis Lund fra Ribe forsvandt efter en privat fest på øen. Hun skulle overnatten på en båd i havnen sammen med en bekendt, men hun dukkede aldrig op i båden.
  